
                             Dərman vasitəsinin istifadəsi üzrə təlimat (xəstələr üçün)


MEDİPAN   40 mq inyeksiya/infuziya məhlulu hazırlamaq üçün liofilizəolunmuş toz
MEDIPAN

Beynəlxalq patentləşdirilməmiş adı: Pantoprazole 

Tərkibi 
Təsiredici maddə: 1 flakonda 40 mq pantoprazol vardır (natrium seskvihidrat şəklində). 
Köməkçi maddə:    natrium hidroksid.  

Təsviri
İnyeksiya/infuziya məhlulu hazırlamaq üçün ağımtıl və ya ağ rəngli tozdur.

Farmakoterapevtik qrupu
Proton nasosunun (Н+/К+-ATF-aza) inhibitorları.                      
ATC kodu: A02BC02. 

Farmakoloji xüsusiyyətləri
Farmakodinamikası 
MEDİPAN – təsiredici maddəsi benzimidazol törəməsi olan pantoprazol hesabına mədənin selikli qişasının parietal hüceyrələrində proton nasosuna (Н+/К+-ATF-aza) inhibəedici təsir göstərməklə xlorid turşusunun sekresiyasını tormozlayır.  
Pantoprazol parietal hüceyrələrdə turş mühitdə aktiv formaya çevrilirərək orada Н+/К+-ATF-aza fermentinin fəaliyyətini tormozlayır, bununla da, mədədə xlorid turşusu sintezinin son mərhələsini blokada edir. Bu proses dozadan asılı xarakter daşımaqla xlorid turşusunun bazal və stimuləolunmuş sekresiyasına təsir edir. Xəstələrin çoxunda simptomlar 2 həftə ərzində aradan qalxır. Proton nasosunun digər inhibitorları və H2-reseptorların digər blokatorları kimi, pantoprazol ilə müalicə mədədə turşuluğun azalmasına və buna müvafiq olaraq qastrinin miqdarının artmasına səbəb olur. Qastrinin bu artımı geridönəndir. Pantoprazol hüceyrə reseptorlarından uzaq mühitdə fermentlərlə birləşdiyi üçün o, xlorid turşusunun sekresiyasını digər substansiyaların stimullaşdırıcı təsirindən (asetilxolin, histamin, qastrin) asılı olmayaraq tormozlayır. Preparatın təsiri  onun peroral və ya venadaxili təyinindən asılı olmayaraq eynidir.  
Farmakokinetikası 
Pantoprazolun farmakokinetikası birdəfəlik və təkrar istifadəsi zamanı eynidir. Preparatın 10-80 mq doza intervalında peroral və ya venadaxili istifadəsindən asılı olmayaraq farmakokinetikası xətti xarakter daşıyır.
Paylanması 
Pantoprazolun qan plazmasının zülalları ilə birləşməsi təxminən 98% təşkil edir. Paylanma həcmi təxminən 0,15 L/kq-dır. 
Xaricolması
Pantoprazol qaraciyərdə metabolizmə uğrayır. Əsas metabolik yol CYP2C19 fermenti tərəfindən demetilləşmə və sonradan sulfatlarla birləşməsidir, digər metabolik yola CYP3A4 vasitəsilə oksidləşmə aiddir. Yarımxaricolma dövrü (t½) təxmini 1 saat olub, klirensi təxminən 0,1 L/saat/kq-dır. Nadir hallarda eliminasiyanın ləngiməsi müşahidə olunmuşdur. Pantoprazol parietal hüceyrələrin proton nasosuna spesifik birləşdiyi üçün yarımxaricolma dövrü onun təsirinin (turşu sekresiyasının tormozlanması) daha uzun müddət davam etməsinə müvafiq gəlmir.   
Pantoprazolun metabolitləri əsasən böyrəklər vasitəsilə (80%-ə yaxın), qalan hissəsi isə nəcislə xaric olunur. Qan zərdabı və həm də sidikdə mövcud olan əsas metabolit desmetil pantoprazol-sulfatla birləşmiş halda olur. Əsas metabolitinin yarımxaricolma dövrü (təxminən 1,5 saat) pantoprazolun yarımxaricolma dövründən demək olar ki fərqlənmir.
Xəstələrdə/xüsusi xəstə qruplarında xüsusiyyətləri 
Funksional CYP2C19 fermentinin olmadığı zəif metabolizmli (təxminən 3%) insanlarda (zəif metabolizatorlarda) pantoprazolun metabolizmi əsasən CYP3A4 fermenti vasitəsilə baş verir. Pantoprazolun 40 mq birdəfəlik istifadəsindən sonra plazmada konsentrasiya-zaman əyrisi altındakı sahənin (AUC) orta göstəricisi funksional CYP2C19 fermentinə malik olanlarla müqayisədə zəif metabolizmli şəxslərdə təxminən 6 dəfə çox olmuşdur. Plazmada orta maksimal konsentrasiya Cmax təxminən 60% artmışdır. Bu nəticələr pantoprazolun dozalanmasına heç bir təsir göstərməmişdir. 
Böyrək funksiyaları pozulmuş (o.c. hemodializdə olan) xəstələrə pantoprazol təyin etdikdə dozanın azaldılması məsləhət görülmür. Bu xəstələrdə pantoprazolun yarımxaricolma dövrü sağlam insanlarda olduğu kimi qısadır. Pantoprazolun çox az bir hissəsi dializ vasitəsilə xaric olunur. Əsas metabolitin orta hesabla yarımxaricolma dövrünün uzanmasına baxmayaraq (2-3 saat), ekskresiya sürətlə gedir, kumulyasiya baş vermir.
Qaraciyər funksiyası normal olan insanlarla müqayisədə qaraciyər sirrozu olan xəstələrdə (Çayld-Pyu təsnifatı üzrə A və B sinfi) t½ 7-9 saat, AUC göstəricisi 5-7 dəfə, qan plazmasında maksimum qatılıq Cmax 1,5 dəfə artır. 
Cavan xəstələrlə müqayisədə könüllü yaşlılarda AUC və Cmax göstəricilərinin azacıq çox olması klinik əhəmiyyət kəsb etmir.  

İstifadəsinə göstərişlər
· Qastroezofaqeal reflüks xəstəliyi (o.c. eroziv reflüks-ezofaqit)
· Mədə və 12-barmaq bağırsağın (12 b/b) xora xəstəliyi (kəskinləşmə fazası), eroziv qastrit, o.c. qeyri-steroid iltihabəleyhinə preparatların (QSİƏP) istifadəsi zamanı
· Zollinger-Ellison sindromu və patoloji mədə hipersekresiyası ilə xarakterizə olunan digər hallar.

Əks göstərişlər
Preparatın tərkibindəki komponentlərin hər hansı birinə və ya benzimidazol törəmələrinə qarşı yüksək həssaslıq.  

Xüsusi göstərişlər və ehtiyat tədbirləri 
Mədədə maliqnizasiya əlamətləri
Mədədə şiş inkişafına şübhə oyadan simptom olduqda (məsələn: kütlə itkisi, təkrar qusmalar, disfagiya, qan qusma, anemiya, melena), mədə xorası varsa və ya onun varlığı ehtimal olunursa mütləq endoskopik müayinə aparılmalıdır. Belə ki, pantoprazolla müalicə simptomları yüngülləşdirərək düzgün diaqnozun qoyulmasını ləngidə bilər. 
Müalicənin aparılmasına baxmayaraq simptomlar saxlanılarsa bu zaman digər müayinələr həyata keçirilməlidir. 
Qaraciyər çatışmazlığı 
Kəskin qaraciyər çatışmazlığı olan xəstələrdə pantoprazolla müalicə müddətində qaraciyər fermentləri nəzarətdə saxlanılmalıdır. Bu fermentlərin səviyyəsi yüksəldikdə müalicə dayandırılmalıdır.
Hipomaqniemiya
Digər bütün PNİ-ı kimi, MEDİPAN preparatı ilə ən azı 3 ay və ən çox hallarda isə 1 il müddətində müalicə olunan xəstələrdə kəskin hipomaqneziemiyanın baş verməsi halları (zəiflik, başgicəllənməsi, tetanik qıcolmalar, mədəcik aritmiyası) müşahidə oluna bilər. PNİ ilə uzun müddət müalicə aparılması planlaşdırılan xəstələrdə, eləcə də PNİ ilə yanaşı hipomaqniemiyaya səbəb ola biləcək dərman preparatları (məsələn: diqoksin, diuretiklər) qəbul edən şəxslərdə tibb işçiləri PNİ ilə müalicəyə başlamazdan əvvəl və müalicənin gedişi ərzində, müntəzəm olaraq, qanda maqneziumun səviyyəsini nəzarətdə saxlamalıdırlar.  
Bud, bilək və onurğa sütununun sınıqlarının yaranma riski 
Proton nasosu inhibitorları, xüsusilə də, yüksək dozalarda və 1 ildən çox mütəmadi istifadə edildikdə bud, bilək və onurğa sütununun sınıqları riskini bir qədər artıra bilər, bu hallar ən çox da yaşlılarda və məlum risk faktorlarının mövcudluğu zəminində baş verir. Osteoporoz riski olan xəstələr uyğun miqdarda D vitamini və kalsium qəbul etməlidirlər.  
Yarımkəskin qırmızı qurd eşənəyi
Proton pompası inhibitorlarının qəbulu nadir hallarda qırmızı qurd eşənəyinin meydana çıxmasına səbəb olur. Əgər dəridəki patoloji dəyişikliklər günəş təsirinə məruz qalan sahələrdə yaranarsa və artralgiya ilə müşayiət olunarsa Medipanla müalicə dayandırılmalıdır.

Digər dərman preparatları ilə qarşılıqlı təsiri
Pantoprazolun digər dərman vasitələrinin absorbsiyasına təsiri 
Mədə turşusu sekresiyasının güclü və uzunmüddətli inhibitoru kimi, pantoprazol absorbsiyası mədə turşusunun pH-ından asılı olan ketokonazol, itrakonazol, posakonazol kimi antifunqal azol preparatlarının və erlotinib kimi digər preparatların absorbsiyasını azalda bilər.  
QİÇS əleyhinə preparatlar (Atazanavir) 
Absorbsiyası mədə mühitinin pH-dan asılı olan atazanavir və digər QİÇS əleyhinə preparatların proton nasosu inhibitorları ilə yanaşı təyini QİÇS əleyhinə preparatların absorbsiyasını azaldaraq onların effektini zəiflədir.  Odur ki, proton nasosu inhibitorlarının atazanavir ilə birgə təyini məsləhət görülmür.
Kumarin antikoaqulyantları (fenprokumon və ya varfarin) 
Klinik-farmakokinetik tədqiqatlarda pantoprazolun fenprokumon və ya varfarin ilə yanaşı istifadəsi zamanı qarşılıqlı təsir müşahidə olunmamasına baxmayaraq, post-marketinq müşahidələrdə birgə təyin olunduqda bəzi hallarda Beynəlxalq Normallaşdırılmış Nisbət (International Normalised Ratio (INR)) göstəricilərində az da olsa dəyişikliklərə rast gəlinmişdir. Ona görə, kumarin antikoaqulyantları (məsələn: fenprokumon və ya varfarin) ilə müalicə olunan xəstələrdə yanaşı olaraq Pantoprazol istifadə olunarsa, belə xəstələrdə protrombin vaxtı/INR göstəricilərinin müalicənin başlanğıcında, gedişi zamanı və müalicənin sonunda nəzarətdə saxlanılması məsləhət görülür.  
Digər qarşılıqlı təsir tədqiqatları 
Pantoprazol qaraciyərdə sitoxrom P450 sistem izofermentləri vasitəsilə metabolizmə uğrayır. Əsas metabolik yol CYP2C19 fermenti vasitəsilə demetilləşmə, digər yol isə CYP3A4 tərəfindən oksidləşməsindən ibarətdir.  
Pantoprazolun bu yolla metabolizmə uğrayan karbamazepin, diazepam, qlibenklamid, nifedipin və eləcə də, tərkibində levonorgestrel və etinilestradiol olan oral kontraseptivlərlə yanaşı qəbulu zamanı aparılmış xüsusi tədqiqatlarında klinik əhəmiyyətli qarşılıqlı təsir aşkar olunmamışdır.   
Qarşılıqlı təsir tədqiqatlarının nəticələrindən məlum oldu ki, pantoprazol CYP1A2 (kofein, teofillin), CYP2C9 (piroksikam, diklofenak, naproksen), CYP2D6 (metoprolol), CYP2E1 (etanol) tərəfindən metabolizmə uğrayan aktiv maddələrə təsir etmir, yaxud P-qlikoprotein ilə əlaqəli diqoksinin absorbsiyası zamanı heç bir qarşılıqlı təsirdə iştirak etmir.  
Yanaşı olaraq təyin olunmuş antasidlərlə qarşılıqlı təsir müşahidə olunmamışdır. 
Pantoprazolun bəzi antibiotiklərlə (klaritromisin, metronidazol, amoksisillin) yanaşı təyini qarşılıqlı tədqiqatları həyata keçirilmiş və klinik əhəmiyyətli heç bir qarşılıqlı təsir müşahidə edilməmişdir. 
CYP2C19 inhibitorları (məs, fluvoksamin) Medipanın sistemik təsirini artıra bilər. Uzun müddət ərzində Medipanla müalicə alan və ya qaraciyər funksiyaları pisləşmiş xəstələrdə dozanın azaldılması nəzərdə tutulmalıdır.
Hamiləlik və laktasiya dövründə istifadəsi
Pantoprazolun hamilə qadınlarda istifadəsi ilə əlaqəli məlumatlar yoxdur. İnsanlar üçün reproduktiv toksiklik riskinin olması məlum deyil. Bu baxımdan MEDİPAN hamiləlik vaxtı istifadə edilməməlidir. 
Pantoprazolun ana südü ilə ekskresiya olunması haqda məlumat əldə edilmişdir. Ona görə, laktasiya dövründə körpənin əmizdirilməsinin dayandırılması/davam etdirilməsi, yaxud MEDİPAN preparatı ilə müalicənin dayandırılması/davam etdirilməsi ilə bağlı qərarı bu preparatın ana üçün faydası və körpənin əmizdirilməsinin körpə üçün faydasını müqayisə edərək vermək lazımdır.   
Pediatriyada  istifadəsi
2-16 yaşlı uşaqlara pantoprazolun vena daxilinə 0,8 və ya 1,6 mq/kq birdəfəlik dozada yeridilməsindən sonra onun klirensi ilə yaş və yaxud kütlə arasında nəzərə çarpacaq asılılıq müşahidə olunmamışdır. AUC və paylanma həcmi böyüklərdən alınmış məlumatlara uyğun olmuşdur. 

Nəqliyyat vasitəsini və digər potensial təhlükəli mexanizmləri idarəetmə qabiliyyətinə təsiri
Dərmanın başgicəllənmə və görmə pozğunluqları kimi əlavə təsirləri meydana çıxa bilər. Belə hallar olduqda avtomobil və ya texnikadan istifadə dayandırılmalıdır. 

İstifadə qaydası və dozası
Preparat tibb işçisi və müvafiq tibb nəzarətçisi tərəfindən istifadə olunmalıdır. 
MEDİPAN preparatının vena daxilinə təyini ancaq peroral təyinin mümkün olmadığı və ya dərmanın tablet şəklində qəbulu zamanı alınan effektin qənaətbəxş olmadığı hallarda məsləhət görülür. Venadaxili təyini ilə əlaqədar əldə olunmuş məlumatlara əsasən preparatın istifadəsi 7 gündən çox olmamalıdır. Odur ki, peroral qəbulu mümkün olan kimi MEDİPAN preparatının venadaxili istifadəsi dayandırılmalı və müalicə 40 mq pantoprazolun per os qəbulu ilə davam etdirilməlidir. 
Məsləhət görülən dozalar: 
Mədə və 12-barmaq bağırsağın xora xəstəliyi, qastroezofaqeal reflüks xəstəliyi: 
Vena daxilinə məsləhət görülən gündəlik doza 40 mq (1 flakon) təşkil edir.
Zollinger-Ellison sindromu və patoloji mədə hipersekresiyası ilə xarakterizə olunan digər hallar.
Zollinger-Ellison sindromu və mədə hipersekresiyası ilə xarakterizə olunan digər halların uzunmüddətli müalicəsi zamanı başlanğıc mərhələdə məsləhət görülən gündəlik doza 80 mq olmalıdır. Sonrakı müdddətdə isə mədənin sekresiyası əsas götürülərək, dozalar artırıla və yaxud azaldıla bilər. Gündəlik doza 80 mq-dan çox olarsa doza iki qəbula bölünməli və gündə iki dəfə təyin olunmalıdır. Pantoprazol preparatının dozasının müvəqqəti olaraq 160 mq-a qədər artırılması mümkündür, belə hallarda müalicə müddəti mədə turşusu sekresiyasının optimal səviyyəyə çatdığı zaman məhdudlaşdırılmalıdır.
Mədə şirəsində turşuluğun tez bir zamanda azalması üçün MEDİPAN preparatının gündə 2 dəfə 80 mq dozada təyini xəstələrin əksəriyyətində mədə turşuluğunun nəzərdə tutulmuş intervala (<10 mEq/saat) qədər azaldılması üçün kifayətdir.  
Xüsusi xəstə qrupları 
Uşaqlar
Uşaqlarda istifadəsi ilə bağlı məlumatlar olmadığından MEDİPAN preparatının 18 yaşa çatmamış şəxslərdə istifadəsi məsləhət görülmür. 
Qaraciyər çatışmazlığı 
Kəskin qaraciyər çatışmazlığı olan xəstələrdə pantoprazolun gündəlik dozası 20 mq-dan (40 mq-lıq pantoprazol flakonunun yarısı) çox olmamalıdır.
Böyrək çatışmazlığı 
Böyrək funksiyaları pozulmuş, həmçinin yaşlı xəstələrdə pantoprazolun gündəlik dozası 40 mq-ı aşmamalıdır. 
İnyeksiya/infuziya məhlulunun hazırlanma qaydası
İçərisində toz olan flakona 10 ml 0,9%-li natrium-xlorid məhlulu (9 mq/ml) əlavə edilir. Alınmış məhlul şəffaf qonurumtul rəngdə olur. Hazır məhlul birbaşa və yaxud 100 ml 0,9%-li natrium-xlorid və ya 5%-li qlükoza məhlulu ilə qarışdırılaraq damcı üsulu ilə vena daxilinə yeridilə bilər. 
Hazırlanmış pantoprazol məhlulunun venadaxili inyeksiya/infuziya ilə yeridilməsi tədricən – 2-15 dəqiqə ərzində həyata keçirilməlidir.
40 mq/10 ml hazırlanmış məhlul rezin tıxacın ilkin deşilməsindən sonra 24 saat ərzində istifadəyə yararlıdır. 
0,9%-li natrium-xlorid məhlulu (9 mq/ml) və ya 5%-li qlükoza məhlulu (50 mq/ml) ilə qarışdırıldıqdan sonra 25ºC-də 12 saat müddətində məhlulun kimyəvi və fiziki stabilliyi saxlanılır.   
80 mq və 160 mq dozaların 0,9%-li natrium-xlorid məhlulu (9 mq/ml) və 5%-li qlükoza məhlulu (50 mq/ml) ilə  durulaşdırılmış məhlulları 15 dəqiqə ərzində infuziya olunmalıdır.  
Lakin mikrobla çirklənmə riskini aşağı salmaq üçün məhlulun hazırlandıqdan dərhal sonra istifadəsi daha məqsədəuyğundur.
Flakonun daxilindəki toz yalnız bir dəfə istifadə üçün nəzərdə tutulmuşdur.
Hazır məhlulda hər hansı xırda hissəcik görünərsə, məhlulu istifadə etmək olmaz.
MEDIPAN preparatı yuxarıda göstərilən məhlullardan başqa digər həlledicilər ilə hazırlanmamalı və yaxud qarışdırılmamalıdır.

Əlavə təsirləri
Xəstələrin təxminən 5%-də pantoprazolun əlavə təsirləri gözlənilə bilər. Dərmanın əlavə təsirləri kimi ən çox rast gələn inyeksiya nahiyəsinin tromboflebitidir. Təxminən 1% hallarda ishal və başağrısı müşahidə olunmuşdur.
Pantoprazolun istifadəsi zamanı rast gələn əlavə təsirlər aşağıdakı cədvəldə göstərilmiş təsnifata uyğun qeyd olunmuşdur: 
Çox tez-tez (≥1/10); tez-tez (≥1/100-<1/10); bəzən (≥1/1000 - <1/100); nadir hallarda (≥1/10000 - <1/1000); çox nadir hallarda (<1/10000) ; məlum deyil (əldə olan məlumatlara görə tezliyi qiymətləndirmək mümkün deyil).
Postmarketinq müşahidələr zamanı rast gələn əlavə təsirlərin hamısının rastgəlmə tezliyini müəyyənləşdirmək mümkün olmadığına görə onlar “məlum olmayan”qrupa aid edilmişdir.  
Hər bir qrup daxilində əlavə təsirlər rastgəlmə tezliyinin azalması sırasında təqdim olunmuşdur.

Cədvəl 1. Klinik sınaqlarda və postmarketinq müşahidələrdə pantoprazolun əlavə təsirləri:

Sistem 
Orqan Sinif
	Çox tez-tez
	Bəzən
	Nadir hallarda
	Çox nadir hallarda
	Məlum deyil

	Qan və limfa sisteminin patologiyaları
	
	
	Aqranulositoz
	Trombositopeniya; Leykopeniya;
Pansitopeniya
	

	İmmun sistemin patologiyaları
	
	
	Yüksək həssaslıq (o.c. anafilaktik reaksiya/şok) 
	
	

	Metabolizm və qida ilə əlaqəli patologiyalar
	
	
	Hiperlipidemiya (triqliseridlər, xolesterin); Çəkinin dəyişməsi
	
	Hiponatriemiya;
Hipomaqniemiya
Hipokalsiemiya
Hipokaliemiya 

	Psixi pozğunluqlar
	
	Yuxunun pozulması
	Depressiya və qıcıqlanma
	Dezoriyentasiya 
	Hallüsinasiya; çaşqınlıq  (xüsusilə buna meyilli xəstələrdə, belə ki, mövcud simptomların pisləşməsi

	Sinir sisteminin patologiyaları
	
	Baş ağrısı; başgicəllən-mə
	Dadın təhrif olunması 
	
	Paresteziya

	Göz patologiyaları
	
	
	Görmənin pozulması / dumanlı görmə 
	
	

	Qastrointestinal patologiyalar
	
	İshal, ürəkbulanma /qusma, köpmə, qəbizlik, ağızda quruluq, qarın nahiyəsində ağrı və diskomfort
	
	
	Mikroskopik kolit

	Hepatobiliar patologiyalar
	
	Qaraciyər fermentləri-nin miqdarının artması (transamina-zalar , γ-QT)
	Bilirubinin səviyyəsinin yüksəlməsi
	
	Hepatosellülar zədələnmə; sarılıq; hepatosellülar çatışmazlıq 

	Dəri və dərialtı toxumaların patologiyaları
	
	Qaşınma/ dəri səpgiləri 
	Övrə; angionevrotik ödem
	
	Stivens-Conson sindromu; Layell sindromu; çoxformalı eritema; fotohəssaslıq
Yarımkəskin qırmızı qurd eşənəyi 

	Sümük-əzələ və birləşdirici toxuma patologiyaları
	
	Bud, bilək sümüklərinin və onurğanın sınıqları 
	Artralgiya; mialgiya
	
	Əzələ  spazmları

	Böyrək və sidikçıxarıcı yolların patologiyaları
	
	
	
	
	İnterstisial nefrit (böyrək çatışmazlığı ehtimalı)

	Reproduktiv sistem və süd vəzisinin patologiyaları
	
	
	Ginekomastiya 
	
	

	Ümumi və yerli reaksiyalar
	İnyeksiya nahiyəsinin tromboflebiti
	Asteniya, yorğunluq və narahatlıq 
	Bədən temperaturunun yüksəlməsi; periferik ödem
	
	



Doza həddinin aşılması
Doza həddinin aşılması halları qeyd olunmamışdır. 
Pantoprazolun 240 mq dozada vena daxilinə 2 dəqiqə ərzində yeridilməsi xəstələr tərəfindən yaxşı qəbul olunmuşdur.  
Pantoprazol plazma zülalları ilə möhkəm birləşdiyi üçün hemodializ yolu ilə çətin kənarlaşdırılır və bu üsul effektsiz hesab olunur.
Doza həddinin aşılması əlavə təsirlərin artması ilə müşahidə olunur. Bu zaman simptomatik və dəstəkləyici terapiyanın aparılması məsləhət görülür.  

Buraxılış forması
İçərisində inyeksiya/infuziya məhlulu hazırlamaq üçün toz.
[bookmark: PACKAGE]40 mq toz, boz rezin tıxacla və alüminium başlıqla bağlanmış şəffaf şüşə (I tip) flakonda.  1 və ya 5 flakon, içlik vərəqə ilə birlikdə karton qutuya qablaşdırılır.  

Saxlanma şəraiti
25C-dən yüksək olmayan temperaturda, işığın təsirindən qorumaq üçün flakonu karton qutuda saxlamaq lazımdır. Uşaqların əli çatmayan yerdə saxlamaq lazımdır.  

Yararlılıq müddəti
2 il. 
Yararlılıq müddəti bitdikdən sonra istifadə etmək olmaz.

Aptekdən buraxılma şərti
Resept əsasında buraxılır.

İstehsalçı
Sofarimex – Indústria Quimica e Farmacêutica, S.A. 

Ünvan
Avenida das Indústrias - Alto do Colaride – Agualva,
2735-213 Cacem, Portuqaliya.

Qeydiyyat vəsiqəsinin sahibi 
Laboratórios Azevedos – Indústria Farmacêutica, S.A.

Ünvan
Estrada Nacional 117-2 Alfragide, 
[bookmark: _GoBack]2614-503 Amadora, Portuqaliya.
